VENDIM

Nr. 150, datë 8.7.2025

MBI FILLIMIN E PROCEDURËS PËR SHQYRTIMIN E KËRKESËS SË OST SHA “PËR MIRATIMIN E NJË UDHËZUESI MBI OPERIMIN E SISTEMIT TË TRANSMETIMIT TË ENERGJISË ELEKTRIKE”

Në mbështetje të neneve 16, 20, germat “a”, 23 pika 1, germa “b”, 30, pika 2, të ligjit nr. 43/2015, “Për sektorin e energjisë elektrike”, i ndryshuar; si dhe të neneve 15 dhe 26 të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016 të Bordit të Entit Rregullator të Energjisë (ERE); Bordi i ERE-s, në mbledhjen e tij të datës 8.7.2025, pasi shqyrtoi relacionin me nr. 1776/1 prot., datë 3.7.2025, të përgatitur nga drejtoritë teknike, “Mbi fillimin e procedurës për shqyrtimin e kërkesës së OST sh.a. për miratimin e ‘Rregullores së Komisionit (BE) 2017/1485 e 2 gusht 2017 për krijimin e një udhëzuesi mbi operimin e sistemit të transmetimit të energjisë elektrike’”,
Konstatoi se: 
- Shoqëria OST sh.a., me shkresën nr. 2907 prot., datë 26.5.2025, protokolluar në ERE me nr. 1776 prot., datë 28.5.2025, ka depozituar kërkesën për miratimin e “Rregullores së Komisionit (BE) 2017/1485, datë 2.8.2017, mbi Udhëzuesin për Operimin e Sistemit të Transmetimit të Energjisë Elektrike”. 

- Në këtë kërkesë, OST sh.a. informon se Këshilli Ministror i Komunitetit të Energjisë, në mbledhjen e datës 14–15 dhjetor 2022, ka miratuar vendimin nr. 2022/03/MC-EnC, përmes të cilit kjo rregullore është përfshirë në acquis communautaire të Traktatit të Komunitetit të Energjisë, si pjesë e Paketës së Energjisë së Pastër.

- Rregullorja (BE) 2017/1485, e njohur si Udhëzuesi për Operimin e Sistemit të Transmetimit të Energjisë Elektrike, vendos një kornizë të harmonizuar për operimin e koordinuar, të sigurt dhe efikas të sistemeve elektroenergjetike në zonat sinkrone, duke përcaktuar rregulla të detajuara për OST-të dhe strukturat rajonale të koordinimit të sigurisë. Ajo synon të garantojë sigurinë operacionale, stabilitetin e frekuencës dhe funksionimin në kohë reale të rrjeteve të ndërlidhura.
- Rregullorja përcakton rregulla të qarta dhe të detajuara për mënyrën se si Operatorët e Sistemeve të Transmetimit (OST-të) duhet të planifikojnë, të koordinojnë në kohë reale operimin e rrjetit dhe të shkëmbejnë të dhëna me njëri-tjetrin, me qëllim ruajtjen e stabilitetit të rrjetit, mbajtjen e cilësisë së frekuencës, menaxhimin e devijimeve dhe reagimin e përbashkët ndaj kontigjencave.

- Gjithashtu, kjo rregullore standardizon qasjen ndaj operimit të sistemit në nivel ndërkombëtar, duke e bërë të mundur sinkronizimin e proceseve operacionale, krijimin e kushteve për kontrollin fuqi-frekuencë dhe përfshirjen e qendrave të koordinimit rajonal në mbështetje të OST-ve. Ajo siguron që rrjetet kombëtare të operojnë si pjesë e një sistemi të vetëm të ndërlidhur evropian, duke ruajtur integritetin dhe sigurinë e tij në çdo moment.

- Në përputhje me legjislacionin e Komunitetit të Energjisë dhe nevojën për harmonizim me rregullat e BE-së, ERE vlerëson të nevojshme nisjen e procedurës për shqyrtimin e kërkesës dhe organizimin e seancave dëgjimore dhe konsultimeve me palët e interesuara, përfshirë institucionet dhe aktorët e tregut të energjisë, në zbatim të kuadrit ligjor në fuqi.

Për gjithë sa më sipër, Bordi i ERE-s 

VENDOSI:

1. Fillimin e procedurës për miratimin e “Udhëzuesit për Operimin e Sistemit të Transmetimit të Energjisë Elektrike” miratuar me rregulloren e Komisionit (BE) 2017/1485, datë 2 gusht 2017.

2. Drejtoria Juridike dhe Zgjidhjes së Mosmarrëveshjeve të njoftojë palët e interesit për vendimin e Bordit të ERE-s.

Ky vendim hyn në fuqi menjëherë.

Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.

Ky vendim botohet në Fletoren Zyrtare.

